Stellenbosch-bylmoorde: Verhoor uitgestelHenri van Breda Maandag in die hof. Regter Siraj Desai het die verhoor tot 24 April uitgestel. Dit kom nadat die verdediging aangevoer het hulle het eers vroeër die maand ŉ verslag van die staat ontvang rakende die beweerde moordwapen. Volgens Van Breda se regspan het hulle het ŉ kenner gekonsulteer oor die verslag en hulle wag steeds vir terugvoer. Die verdediging het ook aangevoer dat die foto’s in die album van die moordtoneel in PDF-formaat is en dat hulle dit in JPEG-formaat benodig. Die staat het gesê hulle is besig om al die foto’s in JPEG-formaat bymekaar te kry. Van Breda se regspan het gesê hul kliënt kan nie pleit voordat hy al die bewysstukke gesien het nie. Desai het gesê die verhoor gaan lank en ingewikkeld wees en dat hy geen onderbrekings wil hê wanneer dit eers begin het nie. Daar is ook in die hof aangedui dat die polisiebeampte wat ná die moorde eerste op die toneel was, die eerste getuie sal wees wat geroep word om te getuig. Van Breda se borgtog is verleng. Buite die hof het Eric Ntabazalila, woordvoerder van die NVG, aan verslaggewers gesê die staat is gereed om met die verhoor voort te gaan. Desai het aanvanklik Maandagoggend beslis die media mag die hofverrigtinge op video mag opneem en uitsaai. Hy het gelas dat bewysstukke nie afgeneem mag word nie en dat Marlie, Henri se suster, glad nie sonder toestemming afgeneem mag word nie. Van Breda se regspan het egter kapsie gemaak hierteen en die saak is toe tot 11:30 uitgestel. Sy regspan het aangevoer hulle wil teen die uitspraak appelleer. Hulle voer aan die uitsaai van beeldmateriaal sal ŉ negatiewe impak hê op die verhoor. Desai het gesê hy wil hê die verhoor moet vandag voortgaan en daar is toe besluit dat Van Breda se verhoor om 14:15 sal begin en dat die media geen van die verrigtinge mag opneem nie. Desai het intussen gesê daar sal op 24 April uitspraak gelewer word oor of die media die hofverrigtinge op video mag opneem en uitsaai. Van Breda sal na verwagting pleit wanneer sy verhoor begin, 26 maande ná die opspraakwekkende moorde op Martin (54), Teresa (55) en Rudi van Breda (22) die aand van 26 Januarie 2015 op die De Zalze-gholflandgoed buite Stellenbosch. Hy is meer as ŉ jaar ná die moorde in hegtenis geneem en in Junie 2016 op borgtog van R100 000 vrygelaat. Die saak is al verskeie kere uitgestel aangesien selfoonrekords en DNS-verslae nog uitstaande was. Die staat beweer Van Breda het ŉ byl gebruik om die drie lede van sy gesin dood te maak. Marli (toe 16 jaar oud), is met kritieke beserings na ŉ hospitaal gehaas en het die aanval oorleef. Die staat beweer verder Van Breda het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Hy staan tereg op drie aanklagte van moord, een van poging tot moord en ŉ aanklag van regsverydeling. Lees alle vorige berigte oor die De Zalze-saak op Maroela Media.